  Майя Бывальцева Концессионной тупанкылъя Кам шур вамен выжез 2017-тӥ арын инвожоозь усьтыны кулэ. Элькунысь Кун Кенешлэн сессияз со сярысь вераз Удмуртиысь кивалтэтлэн тӧроез Виктор Савельев. Выжез усьтон пумысен ужпумез кенешонлэн радлыказ пыртыны куризы парламентысь депутатъёс. «Выжез усьтон сярысь верано ке, концессионной тупанкыл юнматэмын, отын дырыз пусъемын — быдэстэм ужъёсъя нырысетӥ тыриськон бере 3 ар ортчыса. Асьмелэн нырысетӥ тыриськон вал 2014-тӥ арын инвожое. Соин ик дырыз вуэ… вуоно арын инвожо толэзе», — вераз Виктор Савельев. Объектэз вуттон ужпумез чакла Удмуртилэн тӧроез. Вань шугъяськонъёсты сэрттон-пертчон понна матысь дыре кенешонъёс ортчозы. Удмуртиысь транспортъя но сюрес возёсъя министр Виктор Вахромеев верамъя, лэсьтӥськонлэн ӝегамез коньдон висъянэн герӟаськемын. 13 миллиард 942 миллион манет тыр ужъёс пӧлысь быдэстэмын но кутэмын 12 миллиард 380 миллион манет тыр. Лэсьтӥськон ӝега, нырысь ик, концессионер «РИК» огазеяськон ласянь коньдон беромыса вуэмен. Котьма ке но, ужан мынон-ветлонэз Удмуртилэн Кунлык нуналэзлы усьтыны чаклало. Транспортъя министерство ивортэмъя, ужъёсты быдэстыны быгатозы 2017-тӥ арын южтолэзе. Та дыре бордос бамалъёсты юнматон ужъёс азьланьтӥсько, кезьытъёс вуэмен сэрен конусъёсты юнматон ужъёс дугдытэмын луозы. Пусъёмы, Кама, Вагоновка но Буй шуръёс вамен выжъёсты пуктон кун но ужбергатон чотын мынэ. Выль сюрес Москваысен Екатеринбургозь висэз 164 иськемлы вакчиятыны луонлык сётоз. Тегъёс: ВикторСавельев Кама Удмуртия ВикторВахромеев транспортъяносюресвозёсъяминистерство  